《南洲老人歌》
明代·张凤翔

南洲老人好吹笛，铁管横江仅三尺。清风洒洒拂紫髯，水底眠龙时唧唧。

江涛走石骊珠寒，列仙隐约呼云端。白榆历历不可拾，遗我一粒黄金丹。

刀圭入口骨毛爽，两腋生翰脱尘网。银桥四畔水瀰瀰，拿斗扪天时下上。

琅玕瑶树隐璚楼，广寒宫阙凝素秋。仙人倒乘九苞鶠，招我同此汗漫游。

招我同此汗漫游，夜来改我江南洲。

作者简介：陕西洵阳人，字光世，号伎陵。弘治十二年进士。官户部主事，移病归。诗赋信手涂抹，不经师匠，如村巫降神之语。与李梦阳同举于乡，声名出李上。年仅三十而卒。有《伎陵集》。